端禮知宗寵示水石六軸戲作此詩歸之
作者：李綱
朝代：宋

paragraphs: 閩溪盤屈七百里，贑水湍瀉十八灘。
何人作此極變態，使我當暑毛骨寒。
小山屹立奔猛裏，飛浪洶動巉巖間。
喧豗似有雷霆響，回薄乍疑霜雪翻。
枯槎石上盡堅瘦，蒼波噴浸尺度慳。
畫工不復畫舟檝，意謂絕險無敢干。
豈知操舟若神者，出沒濤瀨心甚閑。
崎嶇世路更巇惡，返視此畫平而安。